சிறப்பு சேவைகள் மற்றும் கட்டுரைகள்
தூய்மை இந்தியா இயக்கம், கொவிட் தடுப்பு குறித்த சிறப்பு மக்கள் தொடர்பு நிகழ்ச்சியை திருச்சி கள விளம்பர அலுவலகம் புல்லம்பாடியில் நடத்தியது
தூய்மை இந்தியா இயக்கம், இந்தியாவின் 75 ஆண்டுகள் சுதந்திரத்தை குறிக்கும் விடுதலையின் அம்ரித் மகோத்ஸவம் மற்றும் கொவிட் தடுப்பு குறித்த ஒருங்கிணைந்த தகவல் தொடர்பு நிகழ்ச்சி ஒன்றை திருச்சி புல்லம்பாடியில் இருக்கும் புத்தூர் பாளையத்தில் இந்திய அரசின் கள விளம்பர அலுவலகம், திருச்சிராப்பள்ளி புதன்கிழமை அன்று நடத்தியது.
தலைமையுரை ஆற்றிய மாவட்ட ஊரக வளர்ச்சி முகமையின் உதவி திட்ட அலுவலர் திரு ஏ வீரமலை, சுற்றுப்புறங்களை தூய்மையாக வைத்துக்கொள்ளுமாறு மக்களை கேட்டுக்கொண்டார். தூய்மை இந்தியா இயக்கத்தின் கீழ் தனிப்பட்ட கழிவறைகளை அரசு கட்டுகிறது என்றும் இத்திட்டத்தை மக்கள் முறையாக பயன்படுத்திக்கொள்ள வேண்டும் என்றும் அவர் கூறினார். பெருந்தொற்றின் பரவலை தடுக்க அனைவரும் தடுப்பூசி செலுத்திக்கொள்ள வேண்டுமென்று அவர் கேட்டுக்கொண்டார்.
அறிமுகவுரை ஆற்றிய திருச்சிராப்பள்ளி கள விளம்பர அலுவலர் திரு கே தேவி பத்மநாபன், மகாத்மா காந்தியின் பிறந்த நாளான 2014 அக்டோபர் 2 அன்று தூய்மை இந்தியா இயக்கத்தை பிரதமர் திரு நரேந்திர மோடி தொடங்கினார் என்றார். திறந்தவெளி மலம் கழித்தலில் இருந்து இந்தியாவை விடுவிப்பதும், திடக்கழிவு மேலாண்மையும் தூய்மை இந்தியா இயக்கத்தின் நோக்கம் ஆகும்.
திறந்தவெளி மலம் கழித்தல் பழக்கம் விட்டொழிக்கப்பட்டதை தொடர்ந்து கடைப்பிடிக்கவும், கழிவு மேலாண்மை வசதிகள் வழங்குவதை நோக்கமாக கொண்டும் தூய்மை இந்தியா கிராமப்புறம் பிரதமரால் இந்த வருடம் அக்டோபரில் தொடங்கப்பட்டது. தூய்மையான இந்தியா என்பது மகாத்மா காந்தியின் லட்சியம் என்று அவர் கூறினார். நாடு தனது 75 ஆண்டுகள் சுதந்திரத்தை கொண்டாடி வரும் வேளையில், விடுதலை போராட்ட வீரர்களை நினைவு கூர்வதன் முக்கியத்துவம் குறித்து அவர் பேசினார்.
தேசிய ஒருமைப்பாட்டின் ஒரு பகுதியாக சர்தார் வல்லபாய் படேலின் 140-வது பிறந்த நாளான 2015 அக்டோபர் 31 அன்று ஒரே பாரதம் ஒப்பற்ற பாரதம் திட்டத்தை பிரதமர் தொடங்கி வைத்தார். கலாச்சார மற்றும் பாரம்பரிய சிந்தனைகளை பகிர்ந்து கொள்வதற்காக ஜம்மு காஷ்மீருடன் தமிழ்நாடு இணைக்கப்பட்டது.
சிறப்புரை ஆற்றிய புல்லம்பாடி பஞ்சாயத்து ஒன்றிய தலைவர் திருமதி ரசியா ராஜேந்திரன், தூய்மை இந்தியா இயக்கத்தின் கீழ் தனிப்பட்ட கழிவறைகளை அரசு கட்டுகிறது என்றும் இத்திட்டத்தின் கீழ் ஒரு கழிவறை கட்டுவதற்கு ரூ 12,000 வழங்கப்படுகிறதென்றும் கூறினார். இந்த கழிவறைகளை பயன்படுத்தி திறந்தவெளி மலம் கழித்தலை தவிர்க்குமாறு அனைவரையும் அவர் கேட்டுக்கொண்டார்.
சிறப்புரை ஆற்றிய புத்தூர்பாளையம் பஞ்சாயத்து தலைவர் திருமதி ஆர் நளினி, இலவச கொவிட் தடுப்புமருந்துகளை அரசு வழங்குகிறது என்றும் பெருந்தொற்றின் பரவலை தடுக்க அனைவரும் தடுப்பூசி செலுத்திக்கொள்ள வேண்டுமென்றும் கேட்டுக்கொண்டார்.
சிறப்புரை ஆற்றிய காசநோய் துணை இயக்குநர் டாக்டர் சாவித்திரி, முழுமையான தடுப்பு மருந்து வழங்கல் மட்டுமே கொவிட் பெருந்தொற்று பரவலை தடுக்கும் என்றார். காசநோய் மற்றும் கொவிட் ஆகிய இரண்டும் காற்றின் மூலம் பரவுவதாகவும், கூட்டம் நிறைந்த இடங்களுக்கு செல்லும் போது முகக்கவசங்களை அணிவது முக்கியம் என்றும் கூறினார்.
நோய் தடுப்புக்கு தூய்மை மிகவும் முக்கியம் என்று கூறிய அவர், சுற்றுப்புற தூய்மையின் மூலமும், தண்ணீரை திறந்து வைத்திருப்பதை தவிர்ப்பதன் மூலமும் டெங்குவை தடுக்கலாம் என்றார்.
தடுப்பூசியை அனைவரும் செலுத்திக்கொண்டால் பெருந்தொற்றை கட்டுப்படுத்தலாம் என்று புல்லம்பாடி வட்டார வளர்ச்சி அலுவலர் திரு எஸ் ராஜேந்திரன் கூறினார். தனிப்பட்ட கழிவறைகளை பயன்படுத்துமாறும், சுற்றுப்புறங்களை தூய்மையாக வைத்துக்கொள்ளுமாறும் மக்களை அவர் கேட்டுக்கொண்டார்.
சிறப்புரை ஆற்றிய புல்லம்பாடி வட்டார வளர்ச்சி அலுவலர் திரு எம் மாதவன், தூய்மை இந்தியா இயக்கத்தின் கீழ் தனிப்பட்ட கழிவறைகளை அரசு கட்டியுள்ளதாகவும், நோய் தடுப்புக்கு தூய்மை முக்கியம் என்றும் குறிப்பிட்டார்.
வரவேற்புரை வழங்கிய திருச்சிராப்பள்ளி கள விளம்பர அலுவலர் திரு கே ரவீந்திரன், புல்லம்பாடி பஞ்சாயத்து ஒன்றியம், புல்லம்பாடி ஆரம்ப சுகாதார நிலையம் ஆகியவற்றோடு இணைந்து இந்த விழிப்புணர்வு நிகழ்ச்சி நடத்தப்படுவதாக கூறினார்.
புல்லம்பாடி வட்டத்தில் சிறப்பு தூய்மை நடவடிக்கையை நேரு யுவ கேந்திர இளைஞர்கள் மற்றும் கிராமங்களை சேர்ந்த தூய்மை காவலர்கள் மேற்கொண்டனர். நெகிழி கழிவு சேகரிக்கப்பட்டு அழிக்கப்பட்டது.
மண்டல துணை வட்டார வளர்ச்சி அலுவலர் திருமதி கே மரகதமணி, தூய்மை இந்தியா இயக்க ஒருங்கிணைப்பாளர் திரு டி பழனிசாமி, புல்லம்பாடி குழந்தைகள் மேம்பாட்டு திட்ட அலுவலர் திருமதி பி பிரகதீஸ்வரி உள்ளிட்டோர் பேசினர். தூய்மை காவலர்கள் கவுரவிக்கப்பட்டு சிறப்பு பரிசுகள் அவர்களுக்கு வழங்கப்பட்டன. நெகிழி பயன்பட்டை தவிர்க்கும் பிரச்சாரத்தின் ஒரு பகுதியாக துணிப்பைகள் வழங்கப்பட்டன.